শিক্ষানীতি একটি দেশের সুনাগরিক তৈরির দিকনির্দেশনা বিধায় এটা জাতির জন্য অতীব গুরুত্বপূর্ণ বিষয়। দেশের ভবিষ্যৎ নাগরিকদের বিশ্বায়ন পরিস্থিতি মোকাবেলা করার মতো নেতৃত্বদানকারী, যোগ্য, কর্মমুখী, সৎ, আর্দশবান ও প্রতিযোগী মনোভাবাপন্ন করে গড়ে তোলার কোনো বিকল্প নেই। তাই জাতিকে কাক্সিক্ষত মানে উন্নীত করার জন্য শিক্ষানীতিতে তিনটি বিষয়ে সর্বাধিক গুরুত্বারোপ দেয়া দরকার। তা হলো ১. ধর্ম শিক্ষা ২. কারিগরি শিক্ষা ৩. বিজ্ঞান ও প্রযুক্তি শিক্ষা। শিক্ষানীতি ২০১০-এ উক্ত তিনটি বিষয়ে স্বীকৃতি দেয়া হলেও প্রথমোক্ত বিষয়টিকে বাস্তবে উপেক্ষা করা হয়েছে। শিক্ষানীতি ২০১০-এর প্রাক-কথনে দাবি করা হয়েছে ‘এখানে ধর্ম, বিজ্ঞান ও কারিগরি শিক্ষাকে প্রাধান্য দেয়া হয়েছে।’ অথচ বাস্তবতা তা নয়। লক্ষণীয় বিষয় হলো, শিক্ষানীতি ২০১০-এর কোথাও কোথাও ধর্মশিক্ষা ও নৈতিক শিক্ষা প্রভৃতি কিছু শব্দ যোগ করা হয়েছে এবং ধর্ম ও নৈতিক শিক্ষা নামে একটি অধ্যায় যোগ করা হয়েছে। এর মাধ্যমে মূলত জনগণকে বোঝানো হয়েছে যে, শিক্ষানীতি ২০১০-এ ধর্ম শিক্ষা রাখা হয়েছে। কিন্তু বাস্তবে দেখা যায় প্রাক-প্রাথমিকের শিশুশ্রেণী থেকে শুরু করে সর্বোচ্চ শ্রেণী পর্যন্ত শিক্ষার কর্মকৌশলে প্রাতিষ্ঠানিকভাবে ধর্ম শিক্ষাব্যবস্থা নেই।